**Ole Juulson Kvale** (1869–1929) var en norsk-amerikansk prest og politiker med slekt fra Valdres. Han var prest blant norske lutheranere i Midtvesten. I 1914 ble han sekretær for kirkesamfunnet Den norske synode. Kvale var medlem av Representantenes hus i Kongressen fra 1923 til sin død, valgt for Minnesotas bonde- og arbeiderparti.

Familie og yrke
---------------

Han ble født på en gård i Winneshiek County i Iowa som sønn av Juul Thorstensen Kvåle og Gro Pedersdatter Egge. Slektsnavnet kommer fra gården Kvåle i Vestre Slidre i Valdres. På amerikansk uttalte de navnet som *qually*. Han talte og skrev flytende norsk, men fikk aldri oppfylt sitt ønske om å besøke Norge. Han giftet seg i 1895 med Ida Simley, som også var norsk-amerikaner med aner fra Simle i Nord-Aurdal i Valdres. De fikk seks sønner og en datter.

Han studerte teologi ved Luther College i Decorah og Luther Theological Seminary i Minneapolis, som begge var norsk-amerikanske læresteder. Han studerte også ved University of Minnesota. Han ble ordinert som prest i Den norske synode i 1894, og fikk samme år et prestekall i Orfordville i Rock County i Wisconsin. I 1917 ble han prest i Vor Frelsers menighet i Benson i Swift County i Minnesota. Denne stasjonsbyen på prærien var dominert av norsk-amerikanere. Menigheten, som var én av flere norske lutherske forsamlinger i området, hadde over 400 medlemmer i 1914. Kvale ble også sekretær for hele Den norske synode, som omfattet lutherske kirker i Minnesota, Wisconsin, Iowa og Illinois.

Politisk arbeid
---------------

Etter at han kom til Benson som prest, kom han i kontakt med Nonpartisan League, en radikal organisasjon som gjorde seg gjeldende i Det republikanske partis nominasjoner i Midtvesten. Kvale tok med seg sine talergaver fra prekestolen inn i politikken.

Foran kongressvalgene i 1920 vant Kvale med støtte fra Nonpartisan League over avholdsagitatoren Andrew Volstead i den republikanske nominasjonen for Minnesotas 7. valgdistrikt. Det har blitt beskrevet som «et knusktørt norsk kongressdistrikt». Valgresultatet ble imidlertid klaget inn av Volsteads tilhengere, som anklaget Kvale for å ha brutt en lovbestemmelse fra 1913, som forbød kandidater «å med viten fremsette usanne påstander» mot hverandre. Kvale hadde delt ut brosjyrer som inneholdt følgende frase: «Hvis, som jeg forstår det, herr Volstead er en uttalt ateist og motsetter seg Bibelen, får det være hans sak.» Valgresultatet ble underkjent av Minnesotas høyesterett, så både Volstead og Kvale måtte stille som uavhengige kandidater i valget, og Volstead ble gjenvalgt med knapp margin.

Ved kongressvalgene i 1922 stilte Kvale som kandidat i Minnesotas 7. valgdistrikt for Minnesotas bonde- og arbeiderparti, som favnet de tidligere progressive republikanerne, deriblant Nonpartisan League, og mange demokrater. Det vakte stor oppsikt at Kvale klarte å vinne over republikaneren Volstead, opphavsmannen til den amerikanske forbudsloven (Volstead Act), med stor margin. Kvale var selv avholdsmann, men mente at forbudet burde lempes på visse områder. «Samtlige antiforbudsmenn har visstnok også gitt ham sin stemme for å få forbudslovens far av veien», skrev *Aftenposten*. I sin første tale til Kongressen tok Kvale til orde for å oppheve forbudsloven i sin daværende form og innføre en progressiv avgift på alkoholholdige drikkevarer.

«I Kongressen blir [Kvales] klare, rungende røst ofte hørt, og med tiltagende respekt», skrev den norsk-amerikanske teologen og skribenten Olaf Morgan Norlie i 1925. Minnesotas bonde- og arbeiderparti klarte ikke å gjenta suksessen fra valgene i 1922, men Kvale ble gjenvalgt i 1926 med 59 % av stemmene i sin krets. Ole J. Kvale og senator Henrik Shipstead ble partiets frontfigurer i årene som fulgte.

I 1929 omkom Ole J. Kvale mens han var alene på sitt landsted, da huset brant ned til grunnen mens han sov. Det gikk rykter om at brannen kunne ha vært påsatt, men saken ble henlagt av politiet som en ulykkeshendelse. I det påfølgende suppleringsvalget til Kongressen ble Ole J. Kvales sønn Paul J. Kvale, som hadde vært farens privatsekretær, valgt til å etterfølge ham. Volstead øynet muligheten for å komme tilbake i Kongressen, men Paul J. Kvale vant valget med hele 73 % av stemmene.

Referanser
----------

1. 1 2   Find a Grave, oppført som Ole Juulson Kvale, Find a Grave-ID 6926256, besøkt 9. oktober 2017[Hentet fra Wikidata]
2. 1 2 3 4 5  «Kongresmand Kvale omkommer i Ildebrand». *Nordisk Tidende*. New York: 1–2. 19. september 1929.
3. ↑  Funk, Charles Earle (1936). *What's the Name, Please?* **(engelsk)**. New York og London: Funk & Wagnalls.
4. ↑  Norlie, Olaf Morgan (1918). *Norsk Lutherske menigheter i Amerika 1843–1916*. 1. Minneapolis: Augsburg Publishing House. s. 123.
5. 1 2 3 4 5 6  Darg, Philip Lloyd (2015). *The Farmer-Labor Party In Minnesota Politics: 1918–1948* (PhD-avhandling i historie) **(engelsk)**. University of North Dakota. s. 134–135.
6. ↑  Lovoll, Odd S. (2005). *Norske småbyer på prærien. En kulturhistorisk studie*. Drammen: Vett & viten. ISBN 978-82-412-0623-8.
7. ↑  Norlie, Olaf Morgan (1918). *Norsk Lutherske menigheter i Amerika 1843–1916*. 1. Minneapolis: Augsburg Publishing House. s. 646.
8. ↑  Norlie, Olaf Morgan (1926). *Supplement to History of the Norwegian people in America* **(engelsk)**. Minneapolis: Augsburg Publishing House. s. 517.
9. ↑  «Lidt av Hvert». *Nordisk Tidende*. New York: 2. 16. september 1920.
10. ↑  Darg, Philip Lloyd (2015). *The Farmer-Labor Party In Minnesota Politics: 1918–1948* (PhD-avhandling i historie) **(engelsk)**. University of North Dakota. s. 154.
11. ↑  «Volstead i fare». *Nordisk Tidende*. New York: 6. 12. oktober 1922.
12. 1 2  «Sensationen ved det sidste amerikanske kongresvalg». *Aftenposten* (aften utg.): 4. 27. november 1922.
13. ↑  «"Den største tragedie civilisationen har oplevet". En opsigtsvækkende tale av den norsk-amerikanske kongresmand, pastor O.J. Kvale». *Morgenavisen*. Bergen: 9. 9. februar 1924.
14. ↑  Norlie, Olaf Morgan (1925). *History of the Norwegian people in America* **(engelsk)**. Minneapolis: Augsburg Publishing House. s. 492.
15. ↑  Darg, Philip Lloyd (2015). *The Farmer-Labor Party In Minnesota Politics: 1918–1948* (PhD-avhandling i historie) **(engelsk)**. University of North Dakota. s. 207.
16. 1 2 3 4  Darg, Philip Lloyd (2015). *The Farmer-Labor Party In Minnesota Politics: 1918–1948* (PhD-avhandling i historie) **(engelsk)**. University of North Dakota. s. 213–215.

Eksterne lenker
---------------

* (en) Ole J. Kvale – kategori av bilder, video eller lyd på Commons Rediger på Wikidata
* (en) Ole J. Kvale hos Amerikas forente staters kongress' biografiske kartotek Rediger på Wikidata

|  |  |
| --- | --- |
| Oppslagsverk/autoritetsdata | BIBSYS **·** VIAF **·** LCCN **·** US Congress
 |